**VIORILE TOAMNEI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIORILE TOAMNEI

Viorile toamnei m-au prins şi mă dor

Culorile-n care tot urc şi cobor

Pe-un vârf de arcuş cu vopsea ruginie,

O vară fierbinte în spate mi-e vie

Povară de soare şi insule verzi

În frunzele cărora apari şi te pierzi

Precum o nălucă zâmbind enigmatic.

Acuma e toamnă şi corul cromatic

Împinge spre mine zăpezile pure

Şi-mi dau sentimentul din gânduri sperjure

Că tâmplele albe nu-s piedică încă

Să urc fără teamă pe steiuri de stâncă

Şi-n vârf să mă-ntind ca şopârla la soare,

Să-mi umplu plămânii cu aerul tare

Apoi să privesc împrejurU-mi o lume

În care un loc e al meu şi anume

În inima ta tibetan construită

Şi pusă sub sân de etern Afrodită

La care mă-ntorc din noianul de vise

Unde veri nesfârşite sunt numai promise

Căci pleacă odată cu primii cocori.

Şi iarăşi mă prind ale toamnei viori,

Îmi pun pe lumină ruginite culori

Cântându-mi o doină de dor şi de jale.

Mai lacrimă cerul, pământul e moale

Dar nu poticnesc pasii-n drumul spre tine.

Întoarce-te vară cu zile senine

Şi lasă-mă-n lume cu dor sa traiesc.

Oricât de tomnatic, mai pot să iubesc.